JUDr. **Karol Mederly** (\* 6. jún 1887, Ružomberok – † 4. október 1949, Bratislava) bol slovenský právnik, verejný činiteľ a politik HSĽS počas medzivojnového Československa a prvej Slovenskej republiky.

Pochádzal z ôsmich súrodencov. Gymnaziálne štúdiá začal v Ružomberku, no pre nezhody s profesorom musel odísť a doštudoval v Kežmarku. Právo vyštudoval na univerzite v Kluži. Po ukončení štúdií pracoval v na mestskom úrade v Ružomberku, bol sirotským notárom. Neskôr v meste pôsobil ako magistrátny radca a po prevrate bol mešťanostom (primátorom) Ružomberku. V dvadsiatych rokoch pôsobil v župných a krajinských úradoch. V roku 1928 ho HSĽS nominovala na post prezidenta Slovenskej krajiny. Prezidentom sa nakoniec stal Ján Drobný.

Patril k zakladajúcim členom HSĽS. Od začiatku bol blízkym spolupracovníkom Andreja Hlinku. V strane patril ku konzervatívnemu krídlu, ktoré presadzovalo slovenskú autonómiu v rámci ČSR. Pôsobil aj ako mešťanosta Ružomberka. V HSĽS bol považovaný za odborníka strany na štátoprávne a administratívnoprávne otázky, niekoľkokrát bol zvolený aj za podpredsedu strany (v rokoch 1928, 1936 a 1943). Taktiež mal na starosti finančné a hospodárske záležitosti strany a neskôr aj financie straníckych novín Slovák.

V parlamentných voľbách v roku 1929 bol zvolený za poslanca Národného zhromaždenia. V snemovni pôsobil v iniciatívnom výbore. V roku 1930 bol autorom zákona o autonómii pre Slovensko (okrem HSĽS ju podporila iba Nemecká kresťansko-sociálna strana). V parlamentných voľbách v roku 1935, v ktorých HSĽS kandidovala v rámci formácie Autonomistický blok. Bol zvolený do senátu národného zhromaždenia. V senáte pôsobil v technicko-dopravnom výbore.

Po smrti Andreja Hlinku (16. august 1938) spolu s Karolom Sidorom a svojim starším bratom Antonom (13. 6. 1892 Ružomberok – 27. 8. 1972 Bratislava) zdedil Hlinkove podiely v niekoľkých tlačiarenských podnikoch a vydavateľstve *Andrej*.

V októbri 1938 sa podieľal na prijatí Žilinskej dohody a zákona o slovenskej autonómii V tomto období pôsobil aj ako zástupca HSĽS pri komisii pre ústavné otázky Česko-Slovenska.  
V decembrových voľbách do Snemu Slovenskej krajiny v roku 1938 bol zvolený za jeho poslanca. Na jeho ustanovujúcej schôdzi 18. januára 1939 bol zvolený za podpredsedu Snemu Slovenskej krajiny.

14. marca 1939 sa podieľal na vzniku Slovenskej republiky a bol spoluautorom zákona o Slovenskom štáte. Mal rozhodujúci podiel pri tvorbe ústavy nového štátu. Poslancom Slovenského snemu a aj jeho podpredsedom bol počas celého obdobia existencie Slovenskej republiky. Bol členom štátnej rady v jej prvom funkčnom období od augusta 1940. Okrem toho bol v sneme predsedom ústavnoprávneho výboru a úsporného-kontrolného výboru a podpredsedom stáleho výboru. V tomto období bol aj podpredsedom HSĽS-SSNJ, členom jej predsedníctva, ako aj jej ústredného súdu.

Karol Mederly (vľavo) 18. januára 1939Na jar 1945 pred prichádzajúcim frontom utiekol do Rakúska, kde bol zajatý americkou armádou a následne bol vydaný do rúk československých orgánov. 10. októbra 1946 proti nemu, Karolovi Sidorovi (v neprítomnosti), Martinovi Sokolovi a Pavlovi Opluštilovi začal súdny proces za ich činnosť, ktorá viedla k rozbitiu Československa a činnosť v rokoch 1939 – 1945. Rozsudok bol vynesený 18. októbra 1847. Mederly bol odsúdený na 6 rokov väzenia, 10 rokov straty občianskych práv a konfiškácie 1/4 majetku. Štvorica obžalovaných bola odsúdená základe ich kolektívnej zodpovednosti ako poslancov Snemu Slovenskej republiky.

Referencie
----------

1. 1 2   *Osobnosti regiónu Liptova* [online]. dejinyliptova.guran.sk, [cit. 2014-11-28]. Dostupné online.
2. ↑   *UKB* [online]. digitalna.kniznica.info, [cit. 2021-02-10]. Dostupné online.
3. ↑   *Karol Mederly* [online]. Poslanecká snemovňa Parlamentu Českej republiky, [cit. 2011-10-27]. Dostupné online. (česky)
4. ↑   *Digitálna knižnica - dokument* [online]. www.nrsr.sk, [cit. 2019-01-25]. Dostupné online.
5. ↑   *jmenný rejstřík* [online]. Poslanecká snemovňa Parlamentu Českej republiky, [cit. 2011-12-12]. Dostupné online. (česky)
6. ↑   *Digitálna knižnica - dokument* [online]. www.nrsr.sk, [cit. 2019-01-25]. Dostupné online.
7. ↑   *Digitálna knižnica - dokument* [online]. www.nrsr.sk, [cit. 2019-01-26]. Dostupné online.
8. ↑   *Ústavný zákon zo dňa 21. júla 1939 o ústave Slovenskej republiky* [online]. Bratislava: Ústav pamäti národa, [cit. 2020-08-25]. Dostupné online.
9. 1 2  MALATINSKÝ, Michal. *KOLEKTÍVNA ZODPOVEDNOSŤ V ROZSUDKOCH NÁRODNÉHO SÚDU (1945–1947)* [online]. karolinum.cz, [cit. 2020-08-25]. Dostupné online.
10. ↑   *UKB* [online]. digitalna.kniznica.info, [cit. 2021-02-10]. Dostupné online.

Ďalšia literatúra
-----------------

* MEDERLY, Karol. In:  *Biografický lexikón Slovenska*. Zväzok VI M – N. Martin : Slovenská národná knižnica; Národný biografický ústav, 2017. 795 s. ISBN 978-80-8149-079-8. S. 323.

 Externé odkazy
---------------

* Záznam o narodení a krste v matrike ako Carolus Borromaeus – riadok 95 – Ružomberok

Autoritné údaje: * NK ČR: uk2018994882
* SNK: 163524
* VIAF: 802152821992701040004